Dié Valentynsfliek bied ‘boodskap van hoop’Ilse-Lee van Niekerk en Evan Hengst in ‘Troukoors’. (Foto: verskaf) “Die liefde is daar waar jy dit die minste verwag. Hierdie rolprent is ’n boodskap van hoop.” Só sê Ilse-Lee van Niekerk oor die nuwe Valentynsfliek, Om en om, wat op Saterdag 11 Februarie om 20:00 op kykNET uitgesaai gaan word. Ilse-Lee, bekend vir haar rolle in Getroud met Rugby en Troukoors, vertolk die rol van Liesl Tredoux, ’n werkverslaafde prokureur van Kaapstad. Haar paaie kruis met Sybrand Meyer, ’n valerige rekenmeester vertolk deur Evan Hengst. Cintaine Schutte vertolk die rol van Jo, Liesl se kollega en die kantoorboelie. Dit is juis Jo wat van mening is dat Liesl nie impulsief genoeg is nie, en haar oortuig om Vrydagaand saam met ’n paar kollegas die stad rooi te verf. Sybrand probeer om sy ma se pogings om hom op ’n blinde afspraak te stuur te ontduik, maar stem in om motorbestuurder vir twee van sy kollegas te speel. Ná ’n rits misverstande eindig Liesl en Sybrand by dieselfde tafel op. “Die rolprent is ideaal vir verliefdes,” het Ilse-Lee aan Maroela Media gesê. “Veral mense wat op soek is na liefde gaan dit geniet. Dit is ’n verhaal van ’n onwaarskynlike paartjie, en dit boonop tussen twee mense wat skynbaar op die liefde opgegee het.” Ilse-Lee het dit vreeslik geniet om teenoor Cintaine te speel. “In werklikheid is Cintaine ’n dierbare mens vol liefde en deernis. “Sy is ook ’n wonderlike komiese aktrise, iets wat nie altyd in haar rolle ten toon gestel word nie. Sy het allerhande nuwe goed probeer terwyl ons opgeneem het. Ek het gesukkel om nie te lag nie.” Erica Wessels, Greg Kriek, Albert Maritz, Ira Blanckenberg, Melt Sieberhagen en Daneel van der Walt is onder meer ook in die fliek te sien. Retief Scholtz het die draaiboek geskryf en Willem Grobler die regie behartig het. “Die hele fliek is in Kaapstad verfilm,” het die vervaardiger Jaco Notnagel gesê. “Ons het onder meer in die ikoniese De Waal-park geskiet. Ons is dankbaar teenoor Iziko Museums wat vir ons toegang tot die planetarium gegee het.”